**Lepingu lisa 1**

Vastavalt koostöölepingule nr YLD-11/2024-5

**RIIGI KINNISVARA AKTSIASELTSI STIPENDIUM „TULEVIKU TIPUD“**

Riigi Kinnisvara Aktsiaseltsi visiooniks on olla suunanäitaja kestliku kinnisvarakeskkonna kujundamisel. Me tunneme vastutust oma teadmisi arendada, kogemusi jagada ja valdkonna muutusi eest vedada. Meile läheb korda, et kogu ruumiloome, sh ruumilise planeerimise, projekteerimise, ehituse ja kinnisvara haldamise tippspetsialistide järelkasvul oleksid kvaliteetsed teadmised ja oskused. Me peame oluliseks, et valdkonna erialad oleksid noorte seas atraktiivsed. Näeme võimalusi nii teadlaste kui ka alustava põlvkonna kaasamises, sest uute ideede ja teadmistega on võimalus luua nutikaid lahendusi erinevate valdkondade ja osaliste koosmõjus. Homse loovad tänased talendid, mistõttu soovime märgata, tunnustada ja toetada uut andekat põlvkonda.

1. **Riigi Kinnisvara Aktisaseltsi stipendium „Tuleviku Tipud“** on ette nähtud Tallinna Ülikooli üliõpilasele, kes vastab järgmistele tingimustele:
	1. immatrikuleeritud ülikooli stipendiumile kandideerimisel ja väljamaksmisel ning ei viibi taotluse esitamise hetkel akadeemilisel puhkusel;
	2. kaalutud keskmine hinne vähemalt 3,5;
	3. aktiivne eluhoiak ja oma eriala entusiast, kelle eesmärgiks on areneda valdkonna tipptegijaks;
	4. planeeritav lõputöö:
		1. on seotud Riigi Kinnisvara Aktsiaseltsi põhitegevusaladega ning missiooniga kujundada jätkusuutlikke töö- ja tegevuskeskkondi;
		2. toetab kinnisvara valdkonna arengut tervikuna.
2. Stipendiumi taotlemine ja määramine toimub avaliku konkursiga. Konkurss kuulutatakse välja Tallinna Ülikooli ja Riigi Kinnisvara Aktsiaseltsi infokanalites.
3. Stipendiumikonkursiga erinevate ülikoolide üliõpilastele välja jagatavate stipendiumide kogumaht on **21 000 eurot**. Bakalaureuseõppe stipendiumi suurus on **2000 eurot**, magistriõppe stipendiumi suurus **3000 eurot** ja doktoriõppe stipendiumi suurus on **5000 eurot**. Stipendium antakse maksimaalselt üheks akadeemiliseks aastaks ja makstakse välja ühekordse maksena.
4. Stipendiumi allikaks on Riigi Kinnisvara Aktsiaseltsilt stipendiumikonkurssi vahendavale Tallinna Ülikoolile ülekantav summa.
5. Tallinna Ülikoolil on õigus stipendiumist ühekordselt maha arvutada halduskulud kuni 10% ulatuses.
6. Stipendiumi taotlemiseks tuleb kandidaatidel esitada hiljemalt 25.oktoobriks 2024:
	1. motivatsioonikiri, kus taotleja põhjendab enda uuritava valdkonna valikut ja selgitab, kuidas see on seotud Riigi Kinnisvara Aktsiaseltsi põhitegevusalaga, avab tulevikuplaane ning teeb lühikokkuvõtte oma lõputööst;
	2. digitempliga hinnete tõend;
	3. Tallinna Ülikooli immatrikuleerimise ja akadeemilisel puhkusel mitteviibimise tõend;
	4. *Curriculum Vitae;*
	5. nõusolek, et Riigi Kinnisvara Aktsiaseltsil on õigus töödelda ja kasutada üliõpilase esitatud isikuandmeid, mis on seotud konkursil osalemisega, sh stipendiaatide avalikustamisega. Nõusolekuga annab üliõpilane Riigi Kinnisvara Aktsiaseltsile loa edastada ülikoolile stipendiumi väljamaksmiseks järgmised andmed - tudengi nimi, lõputöö pealkiri, pangakonto number ning õiguse kontrollida üliõpilase õppestaatust;
	6. kinnitus andmete õigsuse kohta.
7. Kandidaat edastab dokumendid Riigi Kinnisvara Aktsiaseltsile e-posti aadressile kristin.tuule@rkas.ee.
8. Taotlusi hindab Riigi Kinnisvara Aktsiaseltsi vähemalt kolmeliikmeline hindamiskomisjon.
9. Üliõpilased, kelle taotlust on hinnatud punktides 1.1 kuni 1.4 nimetatud kriteeriumitele vastavaks, teevad Riigi Kinnisvara Aktsiaseltsi hindamiskomisjonile kuni viieminutilise esitluse, mille käigus tutvustatakse ja põhjendatakse lõputöö aktuaalsust ja oodatavaid tulemusi.
10. Esitluste käigus hindab komisjon lõputöö projekti viie (5)- pallisel skaalal, kus üks (1) on kõige nõrgem ja viis (5) kõige tugevam hinne, kahes kategoorias:
	1. taotleja põhjendatud argumentatsioon, kuidas lõputööga arendatavad teadmised, oskused ja kogemused aitavad kaasa tõhusa, kasutajamugava, kestliku ja keskkonnasõbraliku kinnisvaravaldkonna arengule;
	2. lõputöö projekti seos Riigi Kinnisvara Aktsiaseltsi tegevusalade ja -eesmärkidega.
11. Lõpliku otsuse stipendiaatide valikul ja stipendiumi määramise osas langetab Riigi Kinnisvara Aktsiaselts. Kui konkursi tulemusel ei leita sobivat stipendiaati, siis stipendiumi välja ei anta.
12. Riigi Kinnisvara Aktsiaselts edastab Tallinna Ülikoolile otsuse stipendiumide määramise kohta hiljemalt 25. novembriks 2024. Stipendiaadi kinnitab Tallinna Ülikool Riigi Kinnisvara Aktsiaseltsi ettepanekul. Stipendiumi maksab välja Tallinna Ülikool stipendiaadi teatatud pangaarvele 30 (kolmekümne) kalendripäeva jooksul Riigi Kinnisvara Aktsiaseltsi poolt raha laekumisest Tallinna Ülikooli pangaarvele.
13. Stipendiaadil on võimalus teha koostööd Riigi Kinnisvara Aktsiaseltsiga, täpne koostöövorm sõltub stipendiaadi ja Riigi Kinnisvara Aktsiaseltsi vahelisest kokkuleppest.
14. Stipendiaat arvestab stipendiumi saamisel oma lõputöö tulemuste ettekandega Riigi Kinnisvara Aktsiaseltsile eelnevalt kokkulepitud ajal ja kohas. Stipendiaat on samuti valmis osalema ja isiklikult panustama stipendiumikonkursi avalikku kommunikatsiooni, meedias ja/või sotsiaalmeedias. Konkreetsed tegevused lepitakse koostöös Riigi Kinnisvara Aktsiaseltsiga eelnevalt kokku.
15. Riigi Kinnisvara Aktsiaselts töötleb kandidaatide isikuandmeid, lähtudes isikuandmete töötlemise üldpõhimõtetest Riigi Kinnisvara Aktsiaseltsis (kättesaadav: [www.rkas.ee/andmekaitse)](http://www.rkas.ee/andmekaitse). Töödeldavateks isikuandmeteks on konkursil osaleja esitatud dokumentides sisalduvad andmed, mis on vajalikud mh stipendiumi konkursi läbiviimiseks ning avalikkust stipendiaatidest teavitamiseks.
16. Võimalikud stipendiumi määramisega seotud vaidlused lahendab Riigi Kinnisvara Aktsiaselts. Võimalikud stipendiumi maksmisega seotud vaidlused lahendab Tallinna Ülikool.